Město Budyšin proces wuwića hač do lěta 2030 oficialnje zahajiło
Budyšin (SN/mwe). „Kak dale z Budyšinom, a to znajmjeńša hač do lěta 2030?“ Tute prašenje steješe wčera w fokusu nowinarskeje konferency. Wyši měšćanosta Alexander Ahrens (SPD) bě žurnalistow na rozmołwu přeprosył. Wšako je Budyšin oficialnje zjawny proces k zdźěłanju wusměrjenja do přichoda zahajił. „Wobraz přichoda je směrnica za wuwiće města“, Ahrens nowinarjow witaše. „Tomu drje kóždy přihłosuje, wšako dźe wo faktor derjeměća.“ Wyši měšćanosta rysowaše situaciju, zo je wot lěta 2005 wjele ludźi město dźěła a druhich přičin dla wopušćiło. Mnozy pak so zaso nawróćeja a tež na wokolnych wsach swoju domiznu nadeńdu. Ličba porodow stupa. Z tysac ludźi ma něhdźe 670 dźěło. Předewzaća nadźěłuja dobre wobroty, a wšědnje jězdźi něhdźe 19 000 ludźi z wokoliny do města na dźěło. K identiće Budyšina słušeja Serbja, jich stawizny a žiwjenje dźensa. „Žiwej stej tu dwaj ludaj“, rěkaše.
ces_Latn szl_Latn